হাত-হাতুড়ির জোট নিয়ে শাসকদলের ‘অস্বস্তি’র মধ্যেই দীনেশ ত্রিবেদীকে কংগ্রেসের হাত ধরার বার্তা দিলেন অধীর চৌধুরী। 
রাজনীতির কারবারিদের একাংশের মতে, দলীয় সাংসদ দীনেশকে নিয়ে বেশ কিছুদিন ধরেই খুব একটা ‘স্বস্তি’তে নেই তৃণমূল। এমনকী, এই জল্পনাও মাথাচাড়া দিয়েছে যে, তৃণমূলে ‘কোণঠাসা’ হয়ে পড়া দীনেশ কংগ্রেসে যোগ দিতে পারেন। রবিবার সেই জল্পনাকেই উস্কে দিয়ে প্রদেশ কংগ্রেস সভাপতি অধীর বলেন, ‘‘দীনেশ ত্রিবেদী কংগ্রেস দল থেকে উঠে আসা। তিনি গাঁধী পরিবারের সঙ্গেও ঘনিষ্ঠ ছিলেন। একসময় দীনেশ ত্রিবেদী রায়বরেলীতেও নির্বাচনের প্রচারের দায়িত্ব পালন করেছিলেন। আমাদের অনেকের চেয়ে উনি অনেক বেশি কংগ্রেসি। তাঁর তো কংগ্রেসেই থাকার কথা।’’ মমতার ভাইপো তথা তৃণমূল সাংসদ অভিষেক বন্দ্যোপাধ্যায় এ প্রসঙ্গে বলেন, ‘‘এটা ব্যক্তিগত (দীনেশের) ব্যাপার। আমার এ বিষয়ে বলার কিছু নেই। উনি কী করবেন, কী করবেন না, সে ব্যাপারে আমি বলার কে। এটার সঙ্গে দলের কোনও বিষয় জড়িত নয়।’’
রাজনীতির কারবারিদের একাংশের মতে, তৃণমূলে যাঁদের স্বচ্ছ ভাবমূর্তি রয়েছে এবং যে সকল নেতারা শাসকদলের কাজকর্মে ‘বিরক্ত’, তাঁদের বার্তা দিয়ে আখেরে শাসকদলের উপরে চাপ সৃষ্টি করতে চাইছে বিরোধীরা। অর্থাৎ, রাজ্যে ভোটপর্ব শেষ হওয়ার আগেই দল ভাঙানোর খেলার প্রথম দানটি দিয়ে রাখল বিরোধীরা। 
এমনিতে দীনেশের ভাবমূর্তি পরিচ্ছন্ন। নারদ-কাণ্ডেও তিনি দলের সঙ্গে ভিন্নমত। সর্বভারতীয় স্তরে যোগাযোগও রয়েছে ব্যারাকপুরের এই সাংসদের। তাই তাঁকেই ‘নিশানা’ করেছেন অধীর, এই মত কংগ্রেসের একাংশের। তবে তৃণমূলের এক নেতার কথায়, ‘‘জোটের যে চাপ রয়েছে, তা অস্বীকার করার কোনও জায়গাই নেই। কিন্তু তার মধ্যে যদি দলের শীর্ষস্থানীয় কোনও নেতার অবস্থান নিয়েই সংশয় তৈরি হয়, তা হলে সেই চাপ আরও বেড়ে যায়।’’ যদিও দলের আরেক নেতার মন্তব্য, ‘‘নির্বাচনের পরে কংগ্রেস নিজেই সাইনবোর্ড হয়ে যাবে। সেখানে ওরা দল ভাঙাবে কী! আগে নিজেদের ঘর সামলাক।’’
তৃণমূল সূত্রের খবর, ইদানীং দলের কোনও ব্যাপারেই ব্যারাকপুরের সাংসদের মতামতকে গুরুত্ব দেন না তৃণমূলনেত্রী মমতা বন্দ্যোপাধ্যায়। এমনকী, ব্যারাকপুর লোকসভা কেন্দ্রের অন্তর্গত বিধানসভা কেন্দ্রগুলিতে মনোনয়নের ক্ষেত্রেও তাঁর মতামতকে অগ্রাহ্য করেছেন মমতা। নিজের অবস্থান বুঝতে পেরে নারদ-কাণ্ড, হালিশহরের ঘটনাকে সামনে রেখে ‘প্রতিবাদী’ও হয়েছেন দীনেশ। 
দলের সঙ্গে দীনেশের ‘স্নায়ুর লড়াই’ অবশ্য নতুন নয়। এর আগে দ্বিতীয় ইউপিএ সরকারের আমলে রেলমন্ত্রী থাকাকালীনই রেলের ভাড়া বাড়িয়ে দলের কোপে পড়েছিলেন দীনেশ। সেই সময় রেলমন্ত্রীর পদও তাঁকে দলের নির্দেশে ছাড়তে হয়। তারপর বেশ কিছুদিন অন্তরালে থাকলেও ফের তাঁকে দলের সামনের সারিতে নিয়ে এসেছিলেন মমতা। কিন্তু সম্প্রতি নারদ-কাণ্ড প্রসঙ্গে দীনেশ বলেন, ‘‘আমি যদি দলের সভাপতি হতাম, তা হলে ওঁদের (অভিযুক্তদের) বলতাম, ইস্তফা দিন। যতদিন না কলঙ্কমুক্ত হচ্ছেন, ঘরে বসে থাকুন।’’ এরও পরে হালিশহরে একটি পরিবারের উপরে হামলা, এবং তিন বছরের শিশুকে মারধরের অভিযোগ ওঠার পরে দীনেশ বলেছিলেন, ‘‘এই ধরনের জঘন্য কাজ যেই করে থাকুক, তাদের শাস্তি পাওয়া উচিত।’’ প্রসঙ্গত, হালিশহরের ঘটনায় অভিযুক্ত তৃণমূল আশ্রিত দুষ্কৃতীরা। 
   ফলে দলের সঙ্গে তাঁর সম্পর্ক ইদানীং ‘মসৃণ’ নয়। সেই প্রেক্ষিতেই অধীরের এই আহ্বান।